CELEX: 32021D1311
Language: ga
Date: 2021-07-30 00:00:00
Title: Cinneadh Cur Chun Feidhme (AE) 2021/1311 ón gCoimisiún an 30 Iúil 2021 maidir le Hrvatski Registar Brodova (Longchlár na Cróite) a aithint mar chumann aicmiúcháin le haghaidh soithí uiscebhealaí intíre i gcomhréir le Treoir (AE) 2016/1629 ó Pharlaimint na hEorpa agus ón gComhairle

9.8.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 284/17
               
            
         CINNEADH CUR CHUN FEIDHME (AE) 2021/1311 ÓN gCOIMISIÚN
         an 30 Iúil 2021
         maidir le Hrvatski Registar Brodova (Longchlár na Cróite) a aithint mar chumann aicmiúcháin le haghaidh soithí uiscebhealaí intíre i gcomhréir le Treoir (AE) 2016/1629 ó Pharlaimint na hEorpa agus ón gComhairle
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir (AE) 2016/1629 ó Pharlaimint na hEorpa agus ón gComhairle an 14 Meán Fómhair 2016 lena leagtar síos ceanglais theicniúla le haghaidh soithí uiscebhealaí intíre, lena leasaítear Treoir 2009/100/CE agus lena n-aisghairtear Treoir 2006/87/CE (1), agus go háirithe Airteagal 21(1) de,
         Tar éis dul i gcomhairle leis an gCoiste arna bhunú de bhun Airteagal 7 de Threoir 91/672/CEE ón gComhairle an 16 Nollaig 1991 maidir le deimhnithe náisiúnta máistrí báid chun earraí agus paisinéirí a iompar d’uiscebhealach intíre a aithint go cómhalartach (2),
         De bharr an mhéid seo a leanas:
         
                     (1)
                  
                  
                     Tá iarratas curtha faoi bhráid an Choimisiúin ag an gCróit maidir le Hrvatski Registar Brodova (dá ngairtear ‘HRB’ anseo feasta) a aithint mar chumann aicmiúcháin i gcomhréir le Treoir (AE) 2016/1629.
                  
               
                     (2)
                  
                  
                     Tá an fhaisnéis agus an doiciméadacht is gá curtha isteach ag an gCróit freisin le go mbeidh an Coimisiún in ann a sheiceáil go bhfuil na critéir maidir le haitheantas á gcomhlíonadh.
                  
               
                     (3)
                  
                  
                     Ós rud é go bhfuil mórchuid saineolais gnóthaithe ag an Lárchoimisiún um Loingseoireacht ar an Réin maidir le riachtanais theicniúla a fhorbairt agus a nuashonrú i ndáil le soithí loingseoireachta intíre, agus chun forbairt ceanglas aonfhoirmeach sa réimse seo a chothú, d’iarr an Coimisiún ar Rúnaíocht an Lárchoimisiúin um Loingseoireacht ar an Réin tuarascáil a chur ar fáil a bheadh dírithe ar anailís theicniúil na sonraí a bhaineann leis an HRB a éascú.
                  
               
                     (4)
                  
                  
                     Tar éis don Choimisiún measúnú a dhéanamh ar an bhfaisnéis agus ar an doiciméadacht a ghabhann leis an iarratas ar aitheantas, ar ina leith a chuir sé san áireamh an tuarascáil a d’ullmhaigh Rúnaíocht an Lárchoimisiúin um Loingseoireacht ar an Réin, chinn an Coimisiún go gcomhlíonann an HRB na critéir a leagtar amach in Iarscríbhinn VI a ghabhann le Treoir (AE) 2016/1629,
                  
               TAR ÉIS AN CINNEADH SEO A GHLACADH:
         
            Airteagal 1
            Aithnítear Hrvatski Registar Brodova mar chumann aicmiúcháin le haghaidh soithí uiscebhealaí intíre i gcomhréir le Treoir (AE) 2016/1629.
         
         
            Airteagal 2
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
         
         
            Arna dhéanamh sa Bhruiséil, 30 Iúil 2021.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 252, 16.9.2016, lch. 118.
         
            (2)  IO L 373, 31.12.1991, lch. 29.